Príloha č. 5 k č. p.: KM-1-63/VI-2003
Analýza súčasného stavu

Legislatívne zabezpečenie

Všeobecne záväzné právne predpisy a interné normatívne akty, ktorými je upravený výkon štátnej správy na úseku cestovných dokladov:

· Zákon č. 381/1997 Z. z. o cestovných dokladoch v znení neskorších predpisov.

· Zákon NR SR č. 145/1995 Z. z. o správnych poplatkoch v znení neskorších predpisov.

· Zákon č. 71/1967 Zb. o správnom konaní (správny poriadok).

· Zákon NR SR č.171/1993 Z. z. o Policajnom zbore v znení neskorších predpisov.

· Nariadenie ministra vnútra SR č. 62/1999 o jednotnom postupe pri uplatňovaní žiadostí o odoprenie vydania cestovného dokladu alebo jeho odňatie.

· Nariadenie ministra vnútra SR č. 8/1996 o prevádzke informačného systému Evidencia cestovných dokladov Slovenská republika.

· Nariadenie prezidenta Policajného zboru č. 31/1997 o postupe pri vydávaní cestovných dokladov.

· Pokyn riaditeľa úradu hraničnej a cudzineckej polície Prezídia Policajného zboru č. 3/2002 o postupe útvarov cudzineckej polície a pasovej služby pri vydávaní cestovných dokladov občanom Slovenskej republiky.

· Pokyn riaditeľa Odboru hraničnej a cudzineckej polície Prezídia Policajného zboru č. 1/1997, ktorým sa vydáva metodický pokyn na manipuláciu s cestovnými dokladmi, s povoleniami na pobyt cudzinca - identifikačnými kartami cudzinca a prísne zúčtovateľnými tlačivami.

· Pokyn vedúceho Odboru hraničnej a cudzineckej polície Prezídia Policajného zboru č. 4/1995, ktorým sa vydáva Metodický pokyn na vedenie evidencie pasových materiálov v znení neskorších predpisov.

· Pokyn vedúceho Odboru hraničnej a cudzineckej polície Prezídia Policajného zboru č. 5/1995, ktorým sa upravuje vyberanie správnych poplatkov v činnosti hraničnej a cudzineckej polície,

· Smernica Ministerstva zahraničných vecí SR č.11/1998 o diplomatických pasoch a služobných pasoch.

Organizačné zabezpečenie

Úrad hraničnej a cudzineckej polície Policajného zboru Bratislava (ďalej len „úrad“) v rámci výkonu agendy cestovných dokladov plní tieto úlohy: 

· líniovo riadi a metodicky usmerňuje jednotný výkon agendy cestovných dokladov,

· spracováva podklady k všeobecne záväzným  právnym predpisom v oblasti vydávania cestovných dokladov a cestovania  občanov Slovenskej republiky (ďalej len „občan“) do zahraničia, 

· spracováva a predkladá návrhy interných predpisov upravujúcich výkon agendy cestovných dokladov,

· zaujíma stanoviská a spracováva podklady k návrhom  medzinárodných dohôd upravujúcich cestovanie občanov do  zahraničia z hľadiska používania jednotlivých druhov  cestovných dokladov,

· sleduje, analyzuje a vyhodnocuje účinnosť a aktuálnosť  všeobecne záväzných a interných noriem upravujúcich  problematiku agendy cestovných dokladov, spracováva potrebné  rozbory, správy, informácie a štatistické údaje za celú Slovenskú republiku,

· zaujíma stanoviská a predkladá pripomienky k materiálom v rámci  medzirezortného a vnútrorezortného pripomienkového konania,

· v súčinnosti s konzulárnym odborom Ministerstva zahraničných vecí Slovenskej republiky (ďalej len „ministerstvo zahraničia“) upravuje postup pri prijímaní žiadostí o vydanie  cestovných dokladov občanov žijúcich v zahraničí,

· organizuje a vykonáva kontrolnú činnosť na odboroch hraničnej a cudzineckej polície (ďalej len „odbor“) a detašovaných pracoviskách,

· zabezpečuje koordináciu, súčinnosť a spoluprácu na úrovni  Prezídia Policajného zboru (ďalej len „prezídium“) s jednotlivými službami Policajného zboru, útvarmi ministerstva vnútra a s ostatnými ústrednými orgánmi štátnej správy,

· navrhuje a spracováva stanoviská k organizácii, dislokácii,  typizácii, zmenám početných stavov pasových oddelení,

· zabezpečuje podklady na medzištátne rokovania súvisiace  s problematikou cestovných dokladov a cestovania do zahraničia, organizuje  a zabezpečuje účasť na nich,

· vo vymedzenom rozsahu zaujíma stanoviská a preveruje sťažnosti  na činnosť a rozhodovanie výkonných útvarov,

· zabezpečuje prešetrenie podaní, podnetov a sťažností občanov postúpených od ústredných orgánov štátnej správy a prezidenta  Policajného zboru týkajúcich sa výkonu  pasovej agendy a predkladá návrhy odpovedí,

· rieši podania, podnety a dožiadania týkajúce sa výkonu  pasovej agendy vo svojej pôsobnosti,

· je gestorom a správcom informačného systému pasy (ďalej len „IS PASY“) a informačného systému centrálnej evidencie pasov (ďalej len „IS CE PASY“), posudzuje rozsah  práv užívateľov týchto systémov a prideľuje prístupové práva,

· predkladá návrhy na skvalitnenie programového vybavenia  personifikácie a evidencie  cestovných dokladov, 

· sleduje vývoj technických prostriedkov, posudzuje a odporúča  možnosti ich využitia v   agende cestovných dokladov,

· spracováva a predkladá návrhy všetkých druhov cestovných  dokladov a tlačív.

 Odbory hraničnej a cudzineckej polície Policajného zboru Bratislava, Trnava, Trenčín, Nitra, Žilina, Banská Bystrica, Košice a Prešov (ďalej len „odbor“) plnia funkciu prvostupňového správneho orgánu v agende cestovných dokladov. Do ich pôsobnosti patrí priamy výkon agendy cestovných dokladov, ktorý zabezpečujú oddelenia dislokované v sídle okresných riaditeľstiev Policajného zboru (ďalej len „oddelenia). Medzi hlavné úlohy oddelení na úseku cestovných dokladov patrí:

· prijímanie a rozhodovanie o žiadostiach o vydanie cestovného dokladu a o žiadostiach o vykonanie zmeny v cestovnom doklade,

· riešenie prijatých žiadostí o vydanie cestovného pasu zaslaných zo zastupiteľského úradu Slovenskej republiky (ďalej len „zastupiteľský úrad“) občanov Slovenskej republiky zdržujúcich sa v cudzine,

· zabezpečovanie personifikácie cestovných dokladov, 

· vydávanie vyhotovených cestovných dokladov,

· plnenie úloh súvisiacich s vykonávaním zmien v cestovných dokladoch,

· vedenie evidencie blokovaných osôb, osôb v pátraniach, záujmových osôb a ostatných evidencií  súvisiacich s výkonom pasovej agendy a ich aktualizácia,

· vedenie materiálov pasovej evidencie,

· vykonávanie lustrácie v príslušných evidenciách,

· spracovávanie podkladov pre rozhodnutia odborov o odoprení vydania cestovného dokladu alebo o odňatí cestovného dokladu,

· vedenie kníh cestovných dokladov a ostatných administratívnych pomôcok súvisiacich s činnosťou pasovej agendy,

· riešenie priestupkov občanov Slovenskej republiky v oblasti cestovných dokladov v zmysle zákona č. 381/1997 Z. z.  o cestovných dokladoch v znení  neskorších predpisov,

· riešenie prípadov strát, odcudzení, zničení, poškodení a nálezov cestovných  dokladov,

· vedenie a spracovávanie štatistických prehľadov súvisiacich s výkonom pasovej agendy,

· zabezpečovanie dožiadaní pre štátne orgány, organizácie a právnické osoby,

· vybavovanie dožiadaní a podnetov občanov súvisiacich s pasovou agendou,

· poskytovanie informácií občanom z oblasti pasovej agendy.



Druhostupňovým správnym orgánom v agende cestovných dokladov (odvolací orgán) je príslušný krajský súd.

Personálne zabezpečenie

Problematika cestovných dokladov je zabezpečovaná príslušníkmi Policajného zboru v celej organizačnej štruktúre úradu a alternatívne zamestnancami. 

Na výkon agendy na odboroch je celkom zaradených 9 policajtov. Na oddeleniach v sídle okresu je celkom zaradených 116 policajtov a 6  zamestnancov.

Spolu výkon agendy zabezpečuje 125 policajtov a 6  zamestnancov. 

Systemizácia miest v agende cestovných dokladov:

1. Odbory - 9 policajtov v platovej triede 6.

2. Oddelenia - 116 policajtov v platovej triede 4 a 6 .zamestnancov v platovej triede 7.

Výkon agendy cestovných dokladov je realizovaný v 78 oddeleniach. Personifikácia cestovných dokladov je zabezpečovaná v 49 okresoch, v 29 okresoch je zabezpečovaný iba príjem žiadosti o vydanie cestovného dokladu a výdaj vyhotovených dokladov.

Technologické zabezpečenie

Technické zabezpečenie agendy cestovných dokladov

a) Oddelenie

· Unix servre ALR Revolution MP Pro, resp. QUAD 6, Intel 200 MHz , 1 a 2 procesorové s možnosťou rozšírenia o ďalší procesor, 128 (256) MB RAM, min. 2x 2GB hard disk, sieťová karta,

· systémová tlačiareň Bull 1070,

· znakové terminály WYSE typ WY60 resp. WY120,

· terminálové servery Specialix MTS,

· pre tlač cestovných dokladov tlačiareň PP06 s napálenou kódovou stránkou Latin 2, 

· čítačka cestovných dokladov typ PA200 firmy AIT,

· laminátor pre cestovné doklady.

b) Centrálna evidencia cestovných dokladov  (CECD)– správca je útvar informačných systémov Ministerstva vnútra Slovenskej republiky (ďalej len „UIS MV SR“) úradu telekomunikácií a informatiky Ministerstva vnútra Slovenskej republiky (ďalej len „UTI MV SR“)

· Unix server PROLIANT 4500, 4 x P, 133 MHz, 512 MB OP, 20 GB HD, 

Systémové zabezpečenie  agendy cestovných dokladov

a) Oddelenie

· SCO SV Release 3.2 v 5.0.5 s podporou PC Latin 2 - priama podpora REGOB SR,

· databázový server Informix 7.22 s podporou PC Latin 2 - metodická podpora Útvar centrálnych evidencií polícií (ďalej len „ÚCEP“).

b) CECD 
- 
Unix Ware Release 5,

- 
Informix Dynamic Server 2000 Version 9.20 UC3. 

Aplikačné zabezpečenie agendy cestovných dokladov

a) Oddelenie 
-
aplikácia evidencie cestovných dokladov (ďalej len „ECD“) + doplnkové programy (spracovanie dát v centre, tlač cestovného dokladu, klient /server aplikácie New Era, Java) - správca je UTI.MV SR

b) CECD

-
klient/server aplikácia, aplikácia pre spracovanie dát z okresov v centre.

Komunikačné zabezpečenie

Na každom okresnom riaditeľstve je vybudovaná lokálna počítačová sieť Ethernet, postupne prebudovávaná z tenkého Ethernet na štruktúrovanú kabeláž. V LAN sieti sú napojené všetky servery okresných riaditeľstiev, terminály aj jednotlivé PC, na ktorých je prevádzkovaný register obyvateľov a niektoré správne agendy.

Všetky okresné riaditeľstvá podľa nového územno-správneho usporiadania Slovenskej republiky (okrem Pezinku, Senca, Ilavy a Zlatých Moraviec) sú prepojené v sieti MVNET prevažne digitálne 64 kbps. 


Dáta sú prenášané prostredníctvom siete MVNET z okresov do CE PASY na ÚIS MV SR. Na centrálnu evidenciu IS PASY sú napojené prostredníctvom satelitnej komunikácie hraničné priechody.

Zhrnutie súčasného stavu

-
príjem žiadosti a výdaj cestovného dokladu, personifikácia a výdaj vyhotoveného cestovného dokladu sa vykonáva na okresnej úrovni, t.j. personifikácia je decentralizovaná,

-
príjem žiadostí sa vykonáva  na 78 oddeleniach,

· personifikácia prebieha na 49 oddeleniach, na 29 oddeleniach sa vykonáva iba príjem žiadostí a vydaj vyhotovených cestovných dokladov,

· Ministerstvo zahraničných vecí Slovenskej republiky (konzulárny odbor 3) vydáva diplomatické a služobné pasy v zmysle príslušných ustanovení Zákona č.381/1997 Z. z. o cestovných dokladoch v znení neskorších predpisov pre diplomatických a služobných zamestnancov ústredných orgánoch štátnej správy a ďalších štátnych orgánov na obdobie výkonu funkcie alebo na čas nevyhnutý na splnenie úloh,.

-
cestovné doklady sú vydávané s nalepenou fotografiou,

-
žiadosť o vydanie cestovného dokladu sa spolu s jednou fotografiou fyzicky zakladá,

-
fotografia a podpis sa nevkladajú do počítačovej evidencie,

-
v počítačovej evidencii sa zaznamenávajú iba údaje o držiteľovi dokladu a stave dokladu,

-
vyberá sa správny poplatok,

-
cestovné doklady Slovenskej republiky boli od 1. apríla 1994 vyrábané firmou Thomas de la Rue and Company z Anglicka a dodané v celkovom počte 3 025 000 ks a od roku1998 sú vyrábané slovenskou firmou Kasico, a. s. v celkovom počte 1 975 000,

-
v roku 2002 bola zistená u výrobcu strata 50 čistopisov cestovných dokladov a duplicita vo výrobe cestovných dokladov rovnakých sériových čísel.   

Spôsoby falšovania a pozmeňovania

Cestovné doklady Slovenskej republiky (cestovný pas, diplomatický pas, služobný pas) sú personifikované na ihličkových tlačiarňach. Fotografia držiteľa je lepená na dátovú stránku, ktorá je súčasťou zadnej obalovej dosky. Údaje a fotografia sú chránené tepelne laminovanou priehľadnou fóliou.

 U tohto typu dokladu prichádza do úvahy: 

pozmeňovanie – výmena fotografie držiteľa, zmena údajov o držiteľovi, dopísanie detí, odstránenie priechodových pečiatok alebo ich sfalšovanie, prelepovanie a falšovanie vízových nálepiek, výmena strán, pozmeňovanie úradných záznamov a pod.

kopírovanie - vytvorenie kópie celého cestovného dokladu, alebo jeho dátovej strany na kopírovacích zariadeniach, alebo skenovanie a následná tlač (či už na počítačových tlačiarňach alebo na tlačiarenských strojoch),

imitácia - samotného cestovného dokladu alebo ochranných prvkov,

originalizácia = korupcia, t.j. úradné vydanie cestovného dokladu neoprávnenej osobe na základe úplatku alebo na základe nepravdivých údajov,

“bianko” doklad -  neúradné vyplňovanie čistých ukradnutých čistopisov cestovných dokladov.

Hrozby

Pozmenené, falošné alebo neoprávnene vystavené cestovné doklady sa využívajú hlavne pri páchaní závažnej trestnej činnosti, ako je:

· nelegálne prekročenie štátnych hraníc osobami, ktoré majú zakázané opustiť územie Slovenskej republiky alebo naopak majú zakázaný vstup na naše územie,

· nelegálna migrácia alebo prevádzačstvo,

· pašovanie tovaru, drog a zbraní,

· obchodovanie s ľuďmi,

· únos detí a ich vývoz,

· terorizmus,

· keďže cestovný doklad je dokladom totožnosti, používa sa pri všetkých druhoch ekonomickej činnosti, na ktorých začiatku je potrebné uviesť totožnosť osoby. Preto je možné ho použiť na rôzne protizákonné činnosti, (ako sú podvody, zakladanie fiktívnych firiem, bankové operácie, prebranie tovaru z lízingu, zo splátkového predaja alebo mobilných telefónov od mobilných operátorov),

· legalizácia pobytu nežiaducich osôb v našej krajine a pod.

Na túto trestnú činnosť nadväzujú ďalšie nelegálne činnosti, ako je korupcia úradníkov vystavujúcich cestovné doklady, krádež alebo predaj čistopisov, krádeže dokladov vreckármi.

Škody, ktoré môžu byť spôsobené zneužitím sfalšovaných cestovných dokladov nemusia byť len priame - ako je nelegálne prekročenie hraníc, pašovanie ľudí a tovaru, nelegálna migrácia, podvody, ale môžu spôsobiť stratu dôvery v bezpečnostný systém krajiny a väčšie škody, ako priama finančná škoda spôsobená trestnou činnosťou páchanou pomocou falošných cestovných dokladov. Napríklad pri určitom počte sfalšovaných cestovných dokladov to môže byť zavedenie vízovej povinnosti, alebo ak je vydaný cestovný doklad osobe, ktorej nenáleží (takéto prípady sa už stali), ľahko získame povesť skorumpovanej krajiny, kde si môže ktokoľvek zakúpiť pravý cestovný doklad.

To znamená, že nie je možné sa zamerať len na ochranu samotného cestovného dokladu, ale je potrebné spracovať bezpečnostnú schému, v ktorej je zahrnutá komplexná ochrana cestovného dokladu počas výroby, prepravy, skladovania, pri preberaní žiadosti, pri personifikovaní a používaní, ako i pri kontrole jeho pravosti.

